b"\n_START_ARTICLE_\nVallfogona (la Pobla de Lillet)\n_START_SECTION_\nDescripci\xc3\xb3\n_START_PARAGRAPH_\nEs tracta d'una masia coberta a dues vessants i amb carener perpendicular a la fa\xc3\xa7ana, orientada migdia. La masia fou constru\xc3\xafda en un terreny molt desnivellat i respon a un senzill edifici de la zona muntanyosa de la comarca; les finestres s\xc3\xb3n de redu\xc3\xafdes dimensions i es conserven r\xc3\xbastegues llindes de fusta, tot i que algunes foren reformades al segle XIX i la fusta fou substitu\xc3\xafda per emmarcaments d'obra vista.\n_START_SECTION_\nHist\xc3\xb2ria\n_START_PARAGRAPH_\nEl lloc de Vallfogona \xc3\xa9s documentat des de l'any 985, concretament quan es va consagrar l'esgl\xc3\xa9sia de Sant Crist\xc3\xb2fol, Santa Susanna i Sant Nazari de Vallfogona; l'esgl\xc3\xa9sia fou parroquial  durant tota l'\xc3\xa8poca medieval i el rector servia tamb\xc3\xa9 a l'esgl\xc3\xa9sia ve\xc3\xafna de Santa Maria de Falgars. L'edifici va abandonar-se al segle XV i encara no s'han localitzat les restes. L'any 1354 ja \xc3\xa9s documentat el Mas de Vallfogona (mas Serra de Vallfogona) que al segle XVII fou reconstru\xc3\xaft en la seva totalitat."